VikipeediA 

Baski keel 



See artikkel vajab toimetamist. (November 2008) 

Palun aita artiklit toimetada (https://et.wikipedia. 0 rg/w/index. php?title=Baski_keel 
&action=edit). (Kuidas ja millal see märkus eemaldada?) 


Baski keel ( euskara ) on peamiselt Baskimaal kõneldav 
keel, mis moodustab omaette keelkonna. 

Staatus ja kõnelejad 


Baski keelt kõnelevad peamiselt baskid. 


baski keel (euskara) 

Kõneldakse 

Hispaanias, 

Prantsusmaal 

Piirkonnad 

Baskimaa 

Kokku 

kõnelejaid 

660 000 (emakeelena) 

Keelesugulus 

isolaat 

Ametlik staatus 

Ametlik keel 

Hispaania 

Keelekoodid 

ISO 639-1 

eu 

ISO 639-2 

baq 



Baski autonoomses piirkonnas Hispaanias on ta kõrvuti hispaania 
keelega ametlikuks keeleks. Baski keel on osaliselt säilinud ka 
Navarra provintsis Irunea linnast põhja pool. Prantsusmaal Pyrenees- 
Atlantiques'i departemangus Bayonne'i linnast lõuna pool on ta 
kõrvuti prantsuse keelega käibel kõnekeelena. 


Baski keele oskajate levik Baski 
autonoomse piirkonna, Navarra 
(2001) ja Põhja-Baskimaa (2006) 
omavalitsuste elanike hulgas 
protsentides 


Baskimaalt väljarändajate järeltulijad (ränne toimus 17.-19. sajandil) räägivad baski keelt peamiselt 
Argentinas, Brasiilias, Ameerika Ühendriikides (peamiselt Californias, Idahos ja Nevadas) ja Kanadas. 


Kõnelejate koguarv on 600 000-700 000 (Hispaanias - 450 000, Prantsusmaal - 70 000, Ameerikas - 80 
000). Enamik kõnelejaid on kakskeelsed. 


Keskajal oli baski keele leviala Euroopas laiem kui praegu. Baski keel on taganenud peamiselt hispaania ja 
katalaani keele ees. 






















































Kiri 


Veel 20. sajandi algul oli kasutusel paljude diakriitiliste märkidega 
ortograafia. Aastal 1964 võeti kasutusele uus ortograafia, kus on 
ainult üks diakriitiline märk ühe hääliku märkimiseks. Osa häälikuid 
märgitakse kahe tähe ühendiga. 

Foneetika ja hääldus 


1 


Baskimaa asend Hispaanias ja 
Prantsusmaal 


Kõlapilt meenutab hispaania keelt, sest baski keel on hispaania keele hääldust mõjutanud. Täishäälikute 
süsteem on peaaegu sama, kaashäälikutest on lähedased põrisev r ning peenendatud / ja n. Peenendus 
(palatalisatsioon) on baski keeles palju rohkem levinud. Sarnane hispaania keelega on ka heliliste 
sulghäälikute teisenemine sõna sees. 

Hääldustabel: 


■ dd - peenendatud (palataliseeritud) d; 

■ j - olenevalt murdest j, dž, või h; 

■ II - peenendatud (palataliseeritud) I; 

■ n - peenendatud (palataliseeritud) n; 

■ s - olenevalt murdest kas s või š sarnane häälik; 

■ tt - peenendatud (palataliseeritud) t; 

■ x-š; 

■ z-s. 


Murded 


Hoolimata väikesest levialast on baski keelel palju murdeid. 
Eristatakse 6ÜJ või 9 [2] 

murret, millel omakorda on palju 

murrakuid^. 

Hääldus on murdeti erinev, kuid erinevused pole siiski väga suured. 

Päritolu 



SPAIN 

Baski keele murded 


Baski keelt peetakse jäänukiks kunagi Lääne-Euroopas levinud keelkonnast. Ta ei sarnane ühegi oma 
naaberkeelega. Baski keelt on siiski seostatud nii kaukaasia (eriti kartveli) keeltega (mõned silmatorkavad 
grammatilised iseärasused on baski keelel ühised gruusia keelega) kui ka berberi keeltega. 

Grammatika 


Üks baski keele eripära võrreldes teiste Euroopa keeltega on ergatiivne lausekonstruktsioon: kui öeldiseks 
on sihiline tegusõna, siis on alus ergatiivses käändes (käändelõpp -k), sihitis aga ilma käändelõputa 
absolutiivses käändes. Kui öeldiseks on sihitu tegusõna, on ka alus absolutiivis. 

Käändelõpud ei lisandu üksikutele sõnadele, vaid tervetele fraasidele. Käändeid on 13 või 15 ja käändelõppe 
on raske eristada arvukatest sufiksitest. Tegusõnade vormide süsteem on keeruline, sest neile võivad 
lisanduda nelja tüüpi isikutunnused (tegusõna ühildub aluse, kaudsihitise ja sihitisega isikus ja arvus ning 































tunnus märgib ka isikut, kellega räägitakse). Adressaadi isikutunnustel on ainsana baski keele grammatikas 
sooerinevus. Legendi järgi ei olevat isegi Kurat suutnud baski keele tegusõnavorme ära õppida. Tegusõna 
vormide arv ulatub tuhandetesse. Tõsi küll, enamiku tegusõnade puhul kasutatakse vormide 
moodustamiseks abitegusõnu. 

Sõnatuletus sufiksite abil ja sõnade liitmine on väga arenenud. 

Sõnavara 


Baski keeles on palju ladina, hispaania ja prantsuse laene, samuti mõned keldi ja araabia laenud. Baski 
keelest on laenatud näiteks hispaania sõnad izquierdo "vasak" ja chatarra "vanaraud, koli" ning võib-olla 
prantsuse sõna bizarre "veider, pentsik" (baski bizar "habe"; siit ka eesti bisarne ). 

Sõnavara on väga rikas. Baski keelele on omane ka rikkalik onomatopöa. 

Ajalugu 


Vanimad jäljed baski keelest on esimestest sajanditest pKr pärinevatel Akvitaania (Gallia osa, Gaskoonia) 
ladina kirjas raidkirjadel säilinud inimeste, jumaluste ja hõimude nimed, näiteks "Andere" ("naine"), 
"Nescato" ( neskato "neiu"), "Cison" (gizort "mees"), ning samuti mõned omadussõnad ja sufiksid. Seda keelt 
nimetatakse akvitaania keeleks. 

Kaks baskikeelset sõna leidub aastast 950 pärinevas ladinakeelses käsikirjas. Esimesed baskikeelsed tekstid 
(eri murretes) pärinevad 15. sajandist, esimene trükitud raamat (luulekogu) ilmus 1545. 

Alates 1960. aastatest on välja arendatud ühtne baski kirjakeel Euskara batua, mis põhineb peamiselt 
Gipuzkoa ja Lapurdia murretel. 

20. sajandil on baski keel jäänud oma levialal vähemuskeeleks. Franco valitsusajal oli baski keele 
kasutamine karistatav, kuid viimastel aastakümnetel on keel Hispaanias oma positsiooni tugevdanud. 
Piirkondades, kus koolis õpitakse baski keelt, kasvab keeleoskus noorte seas ja ka paljud täiskasvanud 
õpivad keele ära. Maal on baski keel eriti elujõuline. Baskikeelset kirjandust on ilmunud tohutult, ilmub 
palju nädalalehti. Kuni 20. veebruarini 2003 ilmus ka üleni baskikeelne päevaleht Euskalduon egunkaria, 
kuid võimud sulgesid selle. Raadiojaamu on arvukalt ja töötab ka üks telekanal. Baskimaa ülikoolis on (küll 
mitte ainsa) õppekeelena tarvitusel baski keel. 

Vaata ka 

■ Baski kirjandus 

Välislingid 

■ Baski-eesti sõnastik (http://lepo.it.da.ut.ee/~svenerik/baski.html) 

■ Paul Ariste protoeuroopa keeltest (http://www.miksike.ee/lisa/5klass/5eestim/midal.htm) 

■ Ago Künnap baski keele esiajaloost (http://kodu.ut.ee/~kunnap/fennougristika_alused.html) 

■ Baskikeelne Vikipeedia (https://eu.wikipedia.org/) 

■ Helen Koks, Reeli Torn-Leesik "Baski keele kursus Tartu Ülikoolis" (http://www.eki.ee/keeljakirj 
andus/KoksTorn.pdf) Keel ja Kirjandus 1-2, 2008 (PDF) 


Pärit leheküljelt "https://et.wikipedia.Org/w/index. php?title=Baski_keel&oldid=5334119" 


Selle lehekülje viimane muutmine: 21:56, 26. mai 2019. 

Tekst on kasutatav vastavalt Creative Commonsi litsentsile "Autorile viitamine + jagamine samadel tingimustel"; sellele 
võivad lisanduda täiendavad tingimused. Täpsemalt vaata Wikimedia kasutamistingimustest. 





